এই সময় , বালি : মেয়ের জন্মদিনের পার্টিতে মোবাইল চুরি যাওয়ায় সন্দেহ গিয়ে পড়েছিল আলোকজসজ্জার কাজে আসা এক নাবালকের উপর৷ স্রেফ সন্দেহের বশে হাত -পা বেঁধে রাতভর নৃশংস মারধর , এমনকি চুরির স্বীকারোক্তি আদায়ের জন্য সেই নাবালকের গায়ে লাইটার -সিগারেটের ছেঁকা দেওয়ার অভিযোগ উঠল গৃহকর্তা-সহ পরিবারের অন্যান্য সদস্যর বিরুদ্ধে৷ বেলুড়ের জাজোদিয়া গার্ডেনের সরকারি আবাসনে রবিবার রাত থেকে সোমবার ভোরের ওই ঘটনায় অনেক টালবাহানার পর মঙ্গলবার নিগৃহীত নাবালকের মায়ের অভিযোগ গ্রহণ করা হলেও কেউ গ্রেন্তার হয়নি৷ বেলুড় থানার এমন নিষ্ক্রিয়তায় রাজেন শেঠ লেন , গিরিশ ঘোষ রোড এলাকার বাসিন্দাদের মধ্যে ব্যাপক ক্ষোভ ছড়িয়েছে৷